अमित शाह ने सीएम बसवराज बोम्मई के साथ बैठक की, डैमेज कंट्रोल पर चर्चा हुई
BJP upset over Lingayat leaders leaving the party in Karnataka, कर्नाटक में लिंगायत नेताओं के पार्टी छोड़ने से भाजपा परेशान
कर्नाटक में टिकटों के बंटवारे से नाराज लिंगायत नेताओं के पार्टी छोड़कर जाने से भाजपा में चिंता है। इसी मुद्दे पर गृहमंत्री अमित शाह ने शुक्रवार रात काे सीएम बसवराज बोम्मई, बीएस येदियुरप्पा और सीनियर नेताओं के साथ मीटिंग की। बताया जाता है कि बैठक में डैमेज कंट्रोल पर चर्चा की गई।
पूर्व सीएम जगदीश शेट्टार और डिप्टी सीएम लक्ष्मण सावदी जैसे लिंगायत नेताओं ने टिकट न मिलने पर नाराज होकर भाजपा छोड़ दी है। वहीं, कांग्रेस ने उन्हें उम्मीदवार बनाया है। सत्ताधारी भाजपा काे इससे खासकर उत्तरी कर्नाटक में लिंगायत वोटों के नुकसान की आशंका है। शाह ने रैलियों और पीएम नरेंद्र मोदी के कार्यक्रम के बारे में भी चर्चा की।
उधर, अमित शाह ने एक न्यूज चैनल के कार्यक्रम में कर्नाटक में भाजपा के विधायकों के टिकट काटे जाने के सवाल के जवाब में कहा कि भाजपा हमेशा बदलाव की पक्षधर रही है। उन्होंने तंज कसा कि यदि कांग्रेस ये सोचती है कि भाजपा नेता और पूर्व सीएम जगदीश शेट्टार के कांग्रेस में जाने से वे जीत जाएंगे तो ये उनकी गलतफहमी है।
नामांकन में CMO दखल दे रहा: कांग्रेस
कर्नाटक कांग्रेस अध्यक्ष डीके शिवकुमार ने आरोप लगाया है कि सीएम कार्यालय से जिला निर्वाचन अफसरों काे कांग्रेस उम्मीदवारों के नामांकनों में गलतियां निकालने और भाजपा उम्मीदवारों के परचों में गलतियों काे दुरुस्त करने को कहा गया। अब 24 अप्रैल काे नामांकन वापसी के बाद उम्मीदवारों की तस्वीर साफ हाे जाएगी। कर्नाटक में मतदान 10 मई को जबकि नतीजे 13 मई को आएंगे।
मंत्री के स्टाफ से चांदी के 900 दीये जब्त, केस दर्ज
बिल्गी सीट से चुनाव लड़ रहे कर्नाटक के मंत्री मुरुगेश निरानी की शुगर फैक्ट्री के स्टाफ आवासों से चांदी के 963 दीये जब्त किए गए हैं। 28 किलो के इन दीयों की कीमत 21 लाख रुपए से ज्यादा बताई गई है। मुधोल थाने की पुलिस ने मंत्री के खिलाफ चुनाव के सिलसिले में अवैध भुगतान से संबंधित धारा में मामला दर्ज किया है। दीयों के अलावा अन्य स्थानों से 1.82 करोड़ रुपए नगद और 37 लाख के मुफ्त बांटे जाने वाले उपहार बरामद हुए हैं।
कर्नाटक विधानसभा चुनाव से जुड़ी अन्य खबरें भी पढ़ें...
जगदीश शेट्टार बोले-सत्ता की भूख नहीं, सिर्फ सम्मान चाहता हूं: BJP छोड़ने पर कहा- स्वाभिमान को ठेस पहुंची थी
कर्नाटक के पूर्व मुख्यमंत्री जगदीश शेट्टार ने कहा कि उन्होंने भाजपा छोड़ दी, क्योंकि यहां उनके स्वाभिमान को ठेस पहुंची थी। पूर्व CM ने कहा कि मुझे कोई सत्ता नहीं चाहिए, मैं केवल सम्मान चाहता हूं। मैं महत्वाकांक्षी व्यक्ति नहीं हूं, मैं सत्ता का भूखा व्यक्ति नहीं हूं। शुक्रवार को न्यूज एजेंसी ANI से बात करते हुए उन्होंने ये बाते कही थीं। पढ़ें पूरी खबर...